বিশ্বব্যাংকের দুর্নীতির অভিযোগে তিনি মন্ত্রিত্ব হারান। মন্ত্রিত্ব হারানো বলা ঠিক হবে না। আত্মমর্যাদা রক্ষায় মন্ত্রিত্ব ত্যাগ করেছিলেন। জননেত্রী শেখ হাসিনা দুর্নীতির অভিযোগে অভিযুক্ত অবস্থায়ও হোসেনের প্রশংসা করেছিলেন। কিন্তু কানাডার হাই কোর্ট যখন তাদের দুজনকেই দুর্নীতির দায় থেকে মুক্ত, অভিযোগটি সর্বৈব মিথ্যা বলে ঘোষণা করল বিশ্বব্যাংক প্রাতিষ্ঠানিকভাবে হাসানের কাছে ক্ষমা চেয়েছে কিনা জানি না, কিন্তু হোসেনের কাছে চেয়েছে। তারপর তো তাকে মন্ত্রিত্ব ফিরিয়ে দেওয়া উচিত ছিল। কিন্তু কেন তা হলো না? আমাদের দেশের যারা অভিযোগ এনেছিলেন তাদের তো ভুল স্বীকার করা উচিত ছিল- তা তো তারা কেউ করলেন না? আমার তো মনে হয় বাংলাদেশে একমাত্র হাসান-হোসেন এ দুজনই হিমালয়ের মতো মাথা উঁচু করে এখন বলতে পারেন, আমরা দুজন সারা বিশ্বে দুর্নীতির বিরুদ্ধে দেশের মুখ উজ্জ্বল করেছি। বঙ্গবন্ধু শেখ মুজিব, জাতির পিতা, নেতা শেখ মুজিবকে আপন করে পেয়েছি মাত্র কয়েক বছর। তাকে প্রথম দূর থেকে দেখেছিলাম সেই ১৯৫৭ সালে কাগমারী মহাসম্মেলনে। তারপর ’৬২-এর দিকে আইয়ুব খানের বুনিয়াদি গণতন্ত্রের এক নির্বাচনে টাঙ্গাইলে আমাদের বাসায়। তারপর এখানে-সেখানে সভা-সমাবেশে দেখেছি। ’৬৯-এ আগরতলা মামলা থেকে বেরোবার পর ধীরে ধীরে কাছাকাছি হয়েছি। স্বাধীনতার আগে তিনি ছিলেন আমাদের ভাই। স্বাধীনতার পর পিতার আসন নিয়েছিলেন, আমিও পুত্রের স্থান পেয়েছিলাম। ’৭৫-এর ১৫ আগস্ট তাঁর মৃত্যুতে কার কতটা ক্ষতি হয়েছে বলতে পারব না, কিন্তু আমার পরিবার হয়েছে সর্বস্বান্ত, আমরা হয়েছি নিঃস্ব-রিক্ত- সর্বহারা। পিতার দেওয়া বাবর রোডের যে বাড়ি থেকে ১৫ আগস্ট সকালে বেরিয়েছিলাম এখনো সে বাড়ির বৈধ বাসিন্দা হতে পারিনি। এ হচ্ছে নিয়তি! কত ঝড় গেছে তুফান গেছে সে এক অনিশ্চিত ভবিষ্যৎ। নিজেরটা না হয় মেনে নেওয়া যায়, শুধু আমার জন্য মা-বাবা, ভাই-বোন, আত্মীয়স্বজন হয়েছে চরম নির্যাতিত। ’৭৫-এ প্রতিরোধ দুর্গ গড়ে তুলেছিলাম। প্রায় সাড়ে ১২ হাজার শিক্ষিত-অশিক্ষিত যোদ্ধা রাজনৈতিক নেতা অংশ নিয়েছিল সেই প্রতিরোধ যুদ্ধে। এর আগে বঙ্গবন্ধুকন্যার নেতৃত্বে সরকার ছিল। আমি সংসদ সদস্য ছিলাম। পিতার হত্যার প্রতিরোধে যারা শহীদ হয়েছিল তাদের নামে শোকপ্রস্তাব সংসদে পাস তো দূরের কথা উত্থাপনই করতে পারিনি। কোনো সংসদই সংসদ নেতার অসম্মতিতে কোনো প্রস্তাব পাস করা তো দূরে থাক উত্থাপনও করতে পারে না, আমিও পারিনি। সব জায়গায় যেমন কিছু সুবিধাবাদী থাকে ’৭৫-এর জাতীয় মুক্তিবাহিনীতেও দু-চার জন ঝরা যে ছিল না তা নয়, চাটুকার যে ছিল না তাও নয়। তারা সরকার এবং তার প্রধান নেত্রীকে ভুলভাল বুঝিয়ে মাঝে মাঝে টাকা-পয়সা নেয়। তার কিছু দেয় কিছু পেটে পোরে। যারা প্রতিরোধ শিবিরে রান্নাবান্না করত তারাই এখন মাদবর। এক-দুই দিন করে সময় তো কম হয়নি। এখন যাওয়ার পালা। কয়েক মাস থেকে মনটা চনমন করছিল ’৭৫-এর প্রতিরোধ সংগ্রামীদের সঙ্গে একবার একত্র হই। আগস্টের শেষের দিকে কেন যেন রাতদিন মনের ভিতর তোলপাড় করছিল। সেপ্টেম্বরের শেষ সপ্তাহে জাতীয় মুক্তিবাহিনীর প্রতিরোধ যোদ্ধাদের এক মিলনমেলার আহ্বানের চিন্তা করছিলাম। আমার জীবনটাই যেন কেমন।